Omtrent Ons on Straatwerk
Die liggaam van Christus in aksie.
Om gemeentes op 'n professionele manier te ondersteun en te dien om dissipels van Jesus Christus te wees en te maak. Ons verstaan hierdeur dat ons direk op grondvlak by verskillende bedieninge betrokke is, terwyl ons gemeentes uitnooi, inspireer en toerus om hulle Godgegewe roeping uit te leef.
Oortuigings en waardes
Ons glo ons is geroep om:
'n sigbare Christen teenwoordigheid in die middestad van Kaapstad te wees;
diensbaar te wees en nood te help verlig;
te praat namens hulle wat nie self hul saak kan stel nie (Spreuke 31:8-9).
Straatwerk het in die laat 1960's ontstaan. 'n Groep jongmense – met 'n gedeelde bekommernis oor diegene wat deur die samelewing verwerp is, wat stukkend en seer was, en gesmag het na liefde – het gereeld Vrydagaande bymekaargekom. Met 'n geleende kombi, 'n bak toebroodjies en 'n primusstofie het hulle die liefde van Christus gaan deel.
Vandag is Straatwerk 'n geregistreerde nie-winsgewende organisasie met 'n baie sterk evangelisasie fokus.
Straatwerk se werkerskorps weerspieël die ryke verskeidenheid van ons land se bevolkingssamestelling en verteenwoordig verskeie kerkdenominasies.